Nabisngaykami iti igid idi sumungad ti pagdeliber a lugan ti appliance center ditoy ilimi. Madlawmo uray adayo pay laeng daytoy ta nakarangrangrang a duyaw ti marisna a kalongkalong. LCD TV ken washing machine ti kargana. Ni Aldyin a kapurokanmi ti nakatugaw iti likud ti drayber.
Asawa ni Bessy a kapurokanmi ni Aldyin. Taga-Bisayas. Naam-ammona idi idiay Manila a nagtrabahoanna a kas sales lady. Awan pay anakda nupay walo tawenen nga agdendennada. Damag nga adda diperensiana. Ibbong, kuna dagiti asseng a kalugaranmi.
Idi nayammo ni Aldyin ti bagbagina ditoy purokmi, rimmuaren ti ugalina. Pangas ken puyot! Bangkaanna ti agestoria no kasta a makiinninoman. Masemsem dagiti kabaddungalanna ngem dida met maadayoan ta nalaing a makikadua. Kanayon nga agilibre.
“Naimbag pay ta adda manen baro nga alikamenda,” inyapal ni Manang Bheng (maysa met a klasmeyt da Manang Gloria iti inaldaw) a kaabayko.
“Wen ngarud, mareng,” intilmotilmon ni Manang Winyang (maysa pay kadagiti kaklaseda). “Itay laeng napan a lawas, repridyidir ti insangpetna. Padana met ngarud ni lakay nga awan masnop a trabahona dayta nga Aldyin.”
“Kunam pay, a, mare,” inkanunong ni Manang Bheng. “Ngem adda maang-angot a sabali… narigat la ngamin ti agsasao!”
Inyal-aludoyko metten ti pimmanaw idi mapasungadak iti daya ti bunggoy da Kapitan Allon. Ngem sakbay a nakalikudak, nagdardarasen ni Bandung a simrek iti balayda ket uray la nanalbaag ti ridawda nga inrikepna.
Iti kabigatanna, nadamagko ken ni Insin Raul a kinapatang da Kapitan Allon dagiti agkasinsin. Binallaaganda dagitoy a madi ti ar-aramidenda ta makaisturboda kadagiti kaarrubada. Ket no dida agsardeng, mabalin a makasoanda no adda agreklamo.
“Bareng ngarud no agtalnadan, insin,” kinunak.
NASANGPETAK ni baket a kasarsaritana da Insin Immung ken Anti Badyang kadayta a malem a panaggapuk iti eskuelaan. Agsasaritada iti balitang iti sirok ti mangga iti lauden ti balay. Nagdiretsoak ti nagsukat ken nangidisso kadagiti gamigamko iti kuartomi.
“Ipatarimaanmo ngaruden ‘diay balayyo, anti?” nangngegko a sinaludsod ni baket. Nalawag a mangngegak ida ta agarup uppat a metro laeng ti kaadayoda iti tawa ti kuarto a yanko.
“Igatangko laengen iti bagas ‘diay naalak,” insungbat ni Anti Badyang. “Bay-amon ta balay nga agir-irig. Uray ta addada met pan-aw a maala a pagsukdip kadagiti nalukib nga atep.”
Ammok lattan a ti nadamagko idi kalman a tulong kadagiti dinalapus ni Lawin ti pagpapatanganda. Inkannawag dagiti opisial ti barangay idi kalman nga ita nga aldaw ti ipapan idiay gymnasium dagiti naideklara ti balayna a partially ken totally damaged. Ket karaman dita da Anti Badyang ken Insin Immung.
“Kasanon no adda manen bagyo, anti?”
“Mapankami iti balay da Kaelyn,” ti manugangna ti kayatna a sawen a duapulo metro iti lauden ti balayda.
Kuatro por singko metros ti sementado a binalay ni Insin Naldo nga anak ni anti. Kadagiti uppat a lallaki nga anakda ken ni angkel, ni laeng Insin Naldo ti sineknan ti nakem. Awan pay assawa dagiti dua idinto a nasurok a beinte aniosdan ta dayta met laeng agin-inum ti obrada. Ti met inaunaan, mabilbilang no trumabaho wenno mangged. Agdepdepende lattan iti asawana nga adda idiay Kuwait. Makikabkabbalay iti katuganganna nga iti likud laeng da Bandung ti balayda.
“Diak la koma napnapanen!” indayamudom ni Insin Immung.
“Apay, insin?” inamadko ta apagisu nga agturongak iti yanda.
“Kunam, insin, ket no innala ni kapitan dayta kuatro mil! Sangaribu lat’ nabati kaniak,” inngayemngemna.
“Ania koma ti pakibiangan ni kapitan kadayta tulong a naipaima kadakayo, insin? Ken apay nga intedmo?”
“Apagawatko ‘ta lima ribu kadagiti taga-DSWD, sinarunonakon iti ruangan ti gym. Innalana amin ti inawatko. Itednanto kano kada Siling ken Jun! Naimbag, a, ta imbatiannak pay laeng iti sangaribu!”
Ni Anti Siling ti kayatna a sawen. Kabbalayna idi daytoy iti family house da inang. Ngem adda itan idiay Allacapan nga ilida. Itay laeng napan a tawen a nagawid kalpasan ti agtallo tawen sipud ipupusay daydi Angkel Carlos nga asawana.
Iti panagkakabbalay da Anti Siling, Jun a buridekda ken angkel, ken Insin Immung, arigna agtaud amin ken ni insin dagiti masapsapulda iti uneg ti balay. Awan masnop a pagtrabahuan ni anti. Naimbag ken ni insin ta awan pay asawana ken adda latta pagtrabahuanna iti inaldaw. Aggian iti paggasolinaan—saan a kas gasoline boy no di ket pahinente ti tangke a pagalada iti gasolina idiay Talavera. No dida agbiahe, ti la masursurotanna a negosiante a mapan agangkat iti natnateng idiay Ilokos. No saan, sumurot nga agtarimaan kadagiti dadakkel a lugan nga awat ti barkadana a mekaniko.
Saan met a mabalin ni anti a suroten dagiti tallo pay nga annakda kadaydi angkel ta adayo a probinsia ti nakaikamanganda. Ken kas kuna dagiti kasinsinko, rigat laeng ti adda a kabibiagda idiay yanda. Sa maysa, asino pay ti mangkita ken ni Jun?
(ADDA TULOYNA)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn